b'\n_START_ARTICLE_\nPandiwa\n_START_SECTION_\nTuon/Pokus ng Pandiwa\n_START_PARAGRAPH_\nIto ang tawag sa relasyong pansemantika ng pandiwa sa simuno o paksa ng pangungusap. Naipapakita ito sa pamamagitan ng taglay na panlapi ng pandiwa.\n_START_SECTION_\nAksyon o Aktor\n_START_PARAGRAPH_\nAng paksa ang tagaganap ng kilos na isinasaad ng pandiwa sa pangungusap. Ito ay sumasagot sa tanong na "sino?". Ginagamit ang mga panlaping mag-, um-, mang-, ma-, maka-, makapag-, maki- at magpa-._NEWLINE__NEWLINE_Halimbawa:_NEWLINE_Naglunsad ng proyekto ang mga kabataan._NEWLINE_Dumalaw kami sa mga batang may sakit.\n_START_SECTION_\nKaranasan o Gol\n_START_PARAGRAPH_\nAng paksa ang layon ng pandiwa sa pangungusap. Ito ay sumasagot sa tanong na "ano?". Tinatawag ito direct object sa wikang Ingles. Ginagamit ang mga panlaping -in-, -i-, -ipa-, ma- at -an._NEWLINE__NEWLINE_Halimbawa:_NEWLINE_Binili ni Jomelia ang bulaklak._NEWLINE_Kinuha ko sa silid ang mga bolang gagamitin sa paglalaro.\n_START_SECTION_\nGanapan o Lokatib\n_START_PARAGRAPH_\nAng paksa ang lugar na ginaganapan ng pandiwa sa pangungusap.Ito ay sumasagot sa tanong na "saan?". Ginagamit ang mga panlaping pag-/-an, -an/-han, ma-/-an, pang-/-an, at mapag-/-an._NEWLINE__NEWLINE_Halimbawa:_NEWLINE_Dinaraan ng tao ang kalsada._NEWLINE_Ang tindahan ang pinagbilhan ni Jomelia ng bulaklak.\n_START_SECTION_\nTagatanggap o Benepektib\n_START_PARAGRAPH_\nAng paksa ang tumatanggap sa kilos ng pandiwa sa pangungusap. Ito ay sumasagot sa tanong na "para kanino?". Ginagamit ang mga panlaping i-, -in, ipang-, at ipag-._NEWLINE__NEWLINE_Halimbawa:_NEWLINE_Kami ay ipinagluto ni nanay ng masarap na ulam._NEWLINE_Pinakilala sa madla ang kampeon.\n_START_SECTION_\nGamit o Instrumental\n_START_PARAGRAPH_\nAng paksa ang bagay na ginagamit upang maisagawa ang kilos ng pandiwa sa pangungusap. Ito ay sumasagot sa tanong na "sa pamamagitan ng ano?". Ginagamit ang mga panlaping ipang-, maipang-, at ipinang-._NEWLINE_Ipinangsulat niya ang pentel pen para mabasa nila ang nakasulat._NEWLINE_Si Luciano Pavarotti ay pinagkalooban ng talino sa pag-awit.\n_START_SECTION_\nPangyayari o Kawsatib\n_START_PARAGRAPH_\nAng paksa ang nagpapahayag ng sanhi ng kilos ng pandiwa sa pangungusap. Ito ay sumasagot sa tanong na "bakit?". Ginagamit ang mga panlaping i-, ika- at ikina-._NEWLINE_Ikinalungkot ng mga bata ang hindi nila pagkikitang mag-anak._NEWLINE_Ang pagkain ng mayaman sa kolesterol ang ipinagkasakit sa puso ni Tong.\n_START_SECTION_\nDireksiyon\n_START_PARAGRAPH_\nAng paksa ang nagsasaad ng direksiyon ng kilos ng pandiwa sa pangungusap. Ito ay sumasagot sa tanong na "tungo saan/kanino?". Ginagamit ang mga panlaping -an, -han, -in at -hin)_NEWLINE_Sinulatan niya ang kanyang mga magulang._NEWLINE_Pinuntahan ni Maryse ang tindahan para mamili ng kagamitan.'